Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2022/C 305/07)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM EN STANDARDÆNDRING AF ENHEDSDOKUMENTET

»Vin Santo del Chianti Classico«

PDO-IT-A1514-AM02

Meddelelsesdato: 27.5.2022

BESKRIVELSE AF OG BEGRUNDELSE FOR DEN GODKENDTE ÆNDRING

1. Kombination af druesorter — angivelse af sorter

Beskrivelse: sorterne Malvasia (Malvasia Bianca Lunga, Malvasia Bianca di Candia) opføres på listen, og disse sorter udgør foruden Trebbiano toscano mindst 60 % af kombinationen af druesorter.

Begrundelse: ændringen foretages for at specificere, hvilke malvasia-druesorter der må anvendes i kombinationen af sorter til produktet, i overensstemmelse med listen over de druesorter, der er egnede til dyrkning i Toscana.

Ændringen vedrører artikel 2 i produktspecifikationen og afsnit 7 om primære druesorter i enhedsdokumentet.

2. Regler for vindyrkning — vinmarkernes placering

Beskrivelse: i beskrivelsen af vinmarkerne slettes tillægsordet »kuperet« [collinare], og ordet »orientering« [orientamento] erstattes af ordet »eksponering« [esposizione].

Begrundelse: Chianti-området strækker sig over et areal, der som helhed er kendetegnet ved en beliggenhed på mindst 150/200 m over havets overflade, og som derfor i sig selv er egnet til dyrkning af druer, der skal tørres (appassimento). Dette gælder også for arealer i de lavereliggende dele af området, som under alle omstændigheder ligger i en højde, der er forenelig med den pågældende produktion. Ændringen er baseret på ønsket om at undgå subjektive vurderinger af områder, der som helhed er kuperede og egnede til fremstilling af vine, for hvilke der anvendes tørringsprocesser.

Denne ændring vedrører artikel 4.2 i produktspecifikationen og påvirker ikke enhedsdokumentet.

3. Dyrkningsmetoder — vanding i tilfælde af vandmangel

Beskrivelse: det er tilladt at vande i tilfælde af vandmangel.

Begrundelse: i mere end 10 år har klimaet i vinstokkenes vækstperiode i hele området været kendetegnet af en konstant temperaturstigning og sparsom nedbør. Vanding sikrer, at vinmarkerne overlever, og at druerne bevarer deres kvalitet. Faktisk udviser druer, der har været udsat for vandstress på marken, betydeligt forringede kvalitetsparametre.

Denne ændring vedrører artikel 4.5 i produktspecifikationen og påvirker ikke enhedsdokumentet.

4. Dyrkningsmetoder — henvisning til omhyggelig sortering af druer

Beskrivelse: inden for det maksimale udbytte pr. hektar udgår praksis med en »omhyggelig sortering af druerne«.

Begrundelse: henvisningen til denne praksis udgår, da udbytteparametrene allerede er fastsat i produktspecifikationen.

Denne ændring vedrører artikel 4.6 i produktspecifikationen og påvirker ikke enhedsdokumentet.

5. Dyrkningsmetoder — henvisning til forudgående sortering af druer

Beskrivelse: med hensyn til opnåelse af det naturlige minimumsalkoholindhold udtrykt i % vol. udgår praksis med en »forudgående sortering af druerne«.

Begrundelse: henvisningen til denne praksis udgår, da de tekniske, produktionsmæssige og kvalitetsmæssige egenskaber for vinmarkerne allerede er fastsat i produktspecifikationen.

Denne ændring vedrører artikel 4.8 i produktspecifikationen og påvirker ikke enhedsdokumentet.

6. Henvisning til aftapning i det afgrænsede geografiske område — formel tilpasning til den aktuelle situation

Beskrivelse: henvisningen til aftapning eller emballering i det afgrænsede geografiske område medtages i enhedsdokumentet, da dette har været tilladt, siden betegnelsen blev anerkendt, og derfor allerede er omhandlet i artikel 5.1 i produktspecifikationen.

Begrundelse: der er tale om en formel tilpasning, da denne betingelse på grund af en manglende transskription endnu ikke var medtaget i enhedsdokumentet.

Denne ajourføring berører ikke artikel 93, stk. 1, litra a), nr. i), i forordning (EF) nr. 1308/2013, og vedrører afsnit 9 om andre vigtige betingelser i enhedsdokumentet.

7. Forbud mod tilsætning

Beskrivelse: der angives et forbud mod tilsætning.

Begrundelse: denne praksis benyttes ikke af producenter af Vin Santo del Chianti Classico, som skal opnå et minimumssukkerindhold ved naturlig tørring. Derfor er et forbud mod tilsætning et valg, der beror på produktets stigende kvalitet, som skal opnås gennem en omhyggelig forvaltning af vindyrkningsarealet og en naturlig vinfremstillingsproces.

Ændringen vedrører artikel 5.4 i produktspecifikationen og afsnit 5.1 om væsentlige ønologiske fremgangsmåder i enhedsdokumentet.

8. Organoleptiske egenskaber

Beskrivelse: for typen Vin Santo del Chianti Classico suppleres farveparameteren »intens ravfarvet« [ambrato intenso] med præciseringen »tangerende til brunlig« [fino al bruno]. For typen »Occhio di Pernice« erstattes farven »fra dyb rosa til lys rosa« [da rosa intenso a rosa pallido] af følgende beskrivelse: »fra mørkegylden rosa til brunlig ravfarvet« [dall'oro rosa all'ambrato fino al bruno].

Begrundelse: disse ændringer foretages med henblik på en intensivering af farven, da der i Chianti-området er en særlig koncentration af marker med Sangiovese og røde druesorter, som vinproducenterne i stigende grad orienterer sig imod, hvilket påvirker den farve, Vin Santo har.

Beskrivelse: for begge vintyper angives smagsparameteren »fra tør til sød«.

Begrundelse: formålet med denne ændring er at udvide smagsvariationen i overensstemmelse med de analytiske data for produkterne. Vin Santo betegnes nu i stigende grad som dessertvin, og der er derfor en præference for en sød smag. Typen »Occhio di Pernice« er et produkt inden for den toskanske tradition, som især benyttes i typiske opskrifter med kød og vildt, som kræver et produkt, der er tørt og har et lavt sukkerindhold.

Ændringerne vedrører artikel 6 i produktspecifikationen og afsnit 4 i enhedsdokumentet.

9. Kemisk-fysiske egenskaber

Beskrivelse: for begge typer nedsættes den »faktiske« værdi for det minimale totale alkoholindhold i % vol. fra 12,00 % til 10,50 %.

Begrundelse: denne ændring er i overensstemmelse med beslutningen om at gøre produktet mere sødt og dermed øge indholdet af restsukker.

Beskrivelse: for Vin Santo del Chianti Classico forhøjes det minimale totale syreindhold fra 4,0 g/l til 4,5 g/l.

Begrundelse: i kombination af druesorter indgår der røde sorter, navnlig Sangiovese, som er særligt tilbøjelig til at give vinen et øget syreindhold. Ændringerne er også helt i tråd med markedsudviklingen.

Ændringerne vedrører artikel 6 i produktspecifikationen og afsnit 4 i enhedsdokumentet.

10. Formelle tilpasninger

Beskrivelse: de druesorter, der er repræsentative for området, angives: Trebbiano toscano, Malvasia Bianca lunga, Malvasia Bianca di Candia og både hvid og rød Sangiovese og Canaiolo samt forskellige henvisninger til vine.

Begrundelse: teksten er blevet tilpasset ændringerne om angivelse af de sorter, der allerede indgår i kombinationen af druesorter, og produkternes kemisk-fysiske og organoleptiske egenskaber.

Disse formelle tilpasninger vedrører artikel 8 i produktspecifikationen og påvirker ikke enhedsdokumentet.

11. Temperaturinterval — ændring af tillægsord

Beskrivelse: med hensyn til rum til tørring af druerne anses det for tilstrækkeligt at angive behovet for et »godt« [buona] i stedet for et »stort« [forte] temperaturinterval i velventilerede omgivelser.

Begrundelse: denne definition synes at være mere korrekt og relevant for tørringsprocessen.

Denne ændring vedrører artikel 8 i produktspecifikationen og påvirker ikke enhedsdokumentet.

ENHEDSDOKUMENT

1. Produktets betegnelse

Vin Santo del Chianti Classico

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

1. Vin Santo del Chianti Classico

KORTFATTET TEKSTBESKRIVELSE

Farve: fra strågul tangerende til gylden til intens ravfarvet tangerende til brunlig.

Aroma: æterisk, intens og karakteristisk.

Smag: harmonisk, fløjlsagtig med god tekstur, fra tør til sød.

Minimalt totalt alkoholindhold: 16,00 %, heraf et faktisk indhold på mindst 10,5 % vol.

Laveste indhold af sukkerfrit ekstrakt: 23,0 g/l.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold 4,5 gram pr. liter udtrykt i vinsyre Maksimalt indhold af flygtig syre (i meq/l) 30 Maksimalt totalt svovldioxidindhold (i mg/l)

2. Vin Santo del Chianti Classico Occhio di Pernice

KORTFATTET TEKSTBESKRIVELSE

Farve: fra mørkegylden rosa til brunlig ravfarvet.

Aroma: æterisk og intens.

Smag: blød, fløjlsagtig og rundet, fra tør til sød.

Minimalt totalt alkoholindhold: 16,00 %, heraf et faktisk indhold på mindst 10,5 % vol.

Laveste indhold af sukkerfrit ekstrakt: 26,0 g/l.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold 4,5 gram pr. liter udtrykt i vinsyre Maksimalt indhold af flygtig syre (i meq/l) 30 Maksimalt totalt svovldioxidindhold (i mg/l)

5. Vinfremstillingsmetoder

5.1. Væsentlige ønologiske fremgangsmåder

1. Betegnelsen Vin Santo del Chianti Classico, også for typen Occhio di Pernice

Særlig ønologisk fremgangsmåde

Den traditionelle vinproduktionsmetode er som følger:

Efter omhyggelig sortering tørres druerne på naturlig vis. Tørringen skal ske i dertil egnede tørrerum. Delvis udtørring ved hjælp af ventileret luft er tilladt, og druerne skal opnå et betydeligt sukkerindhold før mæskningen. Tilsætning er ikke tilladt. Vin Santo del Chianti Classico skal fremstilles, konserveres og lagres i trætønder (caratelli).

5.2. Maksimale udbytter

1. Betegnelsen Vin Santo del Chianti Classico, også for typen Occhio di Pernice 8 000 kilogram druer pr. hektar.

2. Betegnelsen Vin Santo del Chianti Classico, også for typen Occhio di Pernice 28 hektoliter pr. hektar.

6. Afgrænset geografisk område

Produktionsområdet for den beskyttede oprindelsesbetegnelse Vin Santo Chianti Classico strækker sig over 71 800 ha og er beliggende i midten af regionen Toscana og omfatter en del af provinserne Firenze (30 400 ha) og Siena (41 400 ha). Området omfatter navnlig kommunerne Greve in Chianti, Castellina in Chianti, Radda in Chianti, og Gaiole in Chianti i deres helhed og delvist kommunerne San Casciano Val di Pesa, Barberino Tavarnelle, Castelnuovo Berardenga og Poggibonsi.

7. Druesort

Malvasia bianca Lunga B. — Malvasia

Malvasia bianca di Candia B. — Malvasia

Sangiovese N. — Sangioveto

Trebbiano toscano B. — Trebbiano

8. Tilknytning til det geografiske område

Betegnelsen Vin Santo del Chianti Classico, også for typen Occhio di Pernice

I området for Chianti Classico har vin santo haft stor betydning siden middelalderen. Vinen går helt tilbage til 1400-tallet. Fremstillingen af den er en reel kunstart, der kræver erfaring. Først høstes de bedst egnede druer såsom Trebbiano Toscano, Malvasia Bianca Lunga, Malvasia Bianca di Candia, Sangiovese og både hvid og rød Canaiolo, som alle er dyrket på traditionel vis i området (efter metoden archetto toscano). Druerne tørres på naturlig vis ved hjælp af det temperaturinterval, der er i området. Gæringstiderne, omstikningen og lagringsmetoderne bygger på de lokale vinavleres erfaringer. I vinfremstillingen anvendes den typiske lokale »moder«-metode (madre), hvor der tilsættes gær, der med tiden er blevet udvalgt af de enkelte bedrifter.

9. Andre vigtige betingelser (emballering, mærkning, supplerende krav)

Vin Santo del Chianti Classico — aftapning

Retlig ramme:

EU-lovgivningen

Type supplerende betingelse:

Aftapning inden for det afgrænsede geografiske område.

Beskrivelse af betingelsen:

Fremstillingen, konserveringen, lagringen og aftapningen af vinene skal finde sted i området for Vin Santo del Chianti Classico, jf. artikel 3 i produktspecifikationen.

I henhold til gældende national lovgivning og EU-lovgivningen skal aftapningen eller emballeringen finde sted i det afgrænsede geografiske område, så kvaliteten og omdømmet af vin fra Vin Santo del Chianti Classico beskyttes, vinenes oprindelse garanteres, og effektiviteten af de relevante kontroller sikres.

Vin Santo del Chianti Classico — fremstilling

Retlig ramme:

EU-lovgivningen

Type supplerende betingelse:

Undtagelse vedrørende produktion i det afgrænsede geografiske område

Beskrivelse af betingelsen:

Fremstilling, konservering, lagring og aftapning af vinene er efter forudgående undersøgelser foretaget af regionen Toscana og tilladelse fra ministeriet for landbrug, fødevarer og skovbrug tilladt på vingårde beliggende uden for det afgrænsede geografiske område, dog højst 10 km i fugleflugtslinje fra grænsen, forudsat at disse vingårde allerede eksisterede på tidspunktet for produktspecifikationens ikrafttræden, og at der er tale om bedrifter, hvor der individuelt eller i fælleskab dyrkes druer, der er egnede til fremstilling af Vin Santo del Chianti Classico, og som er dyrket på marker, der enten ejes eller forvaltes af bedrifterne.

Link til produktspecifikationen

https://www.politicheagricole.it/flex/cm/pages/ServeBLOB.php/L/IT/IDPagina/18197

(1) EUT L 9 af 11.1.2019, s. 2.